Geliefde Vernon Koekemoer veg om sy leweSó het Suid-Afrikaners Vernon Koekemoer in 2008 leer ken (Foto via Facebook) Cassie Booyse (66), beter bekend as Vernon Koekemoer, veg om sy lewe in die Tambo-gedenkhospitaal in Boksburg ná onsuksesvolle heupoperasies. Booyse het in 2008 oornag ŉ sensasie op die internet geword ná ŉ foto van hom by ŉ musiekfees, met ŉ kortbroek, geknoopte hemp, mullet en glasie in die hand, versprei het. Hy is “Vernon Koekemoer” gedoop en die foto het wêreldwyd versprei. Hy was só gewild dat hy selfs in ‘n Nando’s-advertensie verskyn het. Nou is Booyse se toekoms bedenklik. Linda Coetzee, sy lewensmaat van die afgelope nege jaar, sê aan Maroela Media hy het in 2018 met sy regterheup begin sukkel. “Hy het nie ŉ mediese fonds gehad nie, en ons is na die Tambo-gedenkhospitaal. Hy is vir Januarie 2019 ingeboek vir ŉ heupvervanging.” Ná die operasie het dit gelyk of dit ŉ sukses was en hy is uit die hospitaal ontslaan, maar hy kon maande later steeds slegs met krukke loop en hy was deurgaans in pyn. “Die hospitaal het ons bly wegwys. Hulle het net gesê hy kort meer oefening, hy moet meer loop. Maar hy was in baie erge pyn.” Cassie Booyse net voor die hospitaal hom op 17 September 2022 by die huis kom haal het (Foto verskaf) ŉ Tweede heupvervanging is uiteindelik gereël en volgens Coetzee het die dokter ná dié operasie erken hy het ŉ fout gemaak met die eerste operasie. “Hy het gesê hy het die verkeerde prostese ingesit.” Die paartjie was hoopvol, maar dit was weereens ŉ onsuksesvolle poging. “Hy het sepsis gekry in die wond. Die sug het sommer uit die wond bly loop. Hy kon steeds nie loop nie. Hulle het net vir hom antibiotika bly gee.” Coetzee sê hy het later só baie antibiotika gedrink dat sy tande later begin uitbreek het. “Ons was een dag op pad iewers heen, maar hy was in só baie pyn dat ons moes terugkeer huis toe. Hy het op die bed gaan lê en ek het die wond weer oopgemaak om dit skoon te maak. Dit is tóé dat ek ŉ tou uit die wond sien hang het. Ek kon nie verstaan waar dit vandaan kom nie.” Sy het ŉ toutjie van ongeveer 30 cm lank uit die wond getrek. “Ek weet nie of dit dalk ŉ steek is wat nooit opgelos het en of dit ŉ stuk tou is wat hulle met die operasie in die wond vergeet het nie.” ŉ Derde operasie is vir Februarie 2022 geskeduleer. “Hy het weer infeksie bly kry en hy kon sedert Februarie nog glad nie weer loop nie.” Coetzee sê Booyse was Saterdag in soveel pyn dat ŉ ambulans hom moes kom haal. “Ons het al 09:00 die oggend ŉ ambulans ontbied, maar hulle het eers die middag om 17:00 by ons opgedaag.” Cassie Booyse in 2008 (Foto via Facebook) Volgens haar het hy ook nie meer beheer oor sy blaas nie en die urine loop net uit. “Hy het my vasgegryp van pyn. Hy kom op, en dan gaan lê hy weer.” Sy sê hy is só moeg van die pyn dat hy sommer net aan die slaap raak. “Ek gaan hom nooit weer sien nie,” het sy aan haar ma en suster gesê. Sy is saam hospitaal toe, waar ŉ dokter by die ongevalle glo wou weet of hy verward is en of hy regtig pyn het. “Ek was woedend. Ek het in die motor gaan sit om te kalmeer.” Die hospitaal het weer X-strale geneem en vir Coetzee gesê Booyse is baie siek. “Hulle het gesê die infeksie het in sy been ingetrek. Hy veg om sy lewe.” Sy is baie kwaad vir die dokter wat die oorspronklike operasie gedoen het. “Hy het vyf jaar van ons lewens gesteel. Hy het sy lewe verwoes. Ek weet nie of ek hulle kan vertrou om hom te help nie. Ek wil hê hulle moet hom help, maar ek weet nie of hy nog sterk genoeg is om te baklei nie.” Coetzee was Sondagoggend by Booyse en hy is steeds baie swak. “My hart breek om hom só te sien. Ek wil seker maak dat hierdie nie met enigiemand anders gebeur nie. Dokters moet weet, as hulle met mense werk, dat hulle professioneel moet wees.” Coetzee sê sy het gereeld met die uitvoerende hoof van die hospitaal kontak gemaak en hulle gevra om ondersoek in te stel. “Ek het hulle vier jaar gelede al gevra om ondersoek in te stel.” Cassie Booyse in die hospitaal (18 September 2022) (Foto verskaf) Met opvolgbesoeke sê sy het die dokters elke keer net gesê “ons sien julle oor twee weke”. Sy is bekommerd dat Booyse moontlik bloedvergiftiging opgedoen het. “Ek het hulle gewaarsku ek gaan hulle dagvaar as hy bloedvergiftiging opdoen, want mens kan nie daarvan herstel nie. In daardie hospitaal is jy net ŉ nommer.” Volgens haar is dit net ŉ wonderwerk wat Booyse nou kan red.